苏轼
次韵致政张朝奉仍招晚饮
扫白非黄精，轻身岂胡麻。
怪君仁而寿，未觉生有涯。
曾经丹化米，亲授枣如瓜。
云蒸作雾楷，火灭噀雨巴。
自此养铅鼎，无穷走河车。
至今许玉斧，犹事萼绿华。
（君曾见永州何仙姑得药饵之，人疑其以此寿也，故有丹化米、萼绿华之句，皆女仙事。
）我本三生人，畴昔一念差。
前生或草圣，习气馀惊蛇。
儒臞谢赤松，佛缚惭丹霞。
时时一篇出，扰扰四座哗。
清诗得可惊，信美辞多夸。
回车入官府，治具随贫家。
萍齑与豆粥，亦可成咄嗟。